Oorskryf van uitgelekte vraestelle verwelkom | Maroela Media
Die Solidariteit Skoleondersteuningsentrum (SOS) en die DA het die besluit van die onderwysdepartement verwelkom dat die tweede wiskundevraestel en die tweede fisiese wetenskappe-vraestel landwyd oorgeskryf moet word nadat dit vroeër uitgelek het.
Die SOS het gesê die organisasie steun die minister van basiese onderwys, Angie Motshekga, se "ferm optrede" in dié verband.
"Die stap ondersteun die geloofwaardigheid van die nasionale senior sertifikaateksamen."
Hugo Vermeulen, hoof van opleiding by die SOS, het ook 'n beroep op skoolgemeenskappe gedoen om die minister se besluit te ondersteun en leerders te motiveer om die geleentheid aan te gryp en selfs beter te presteer as met die vorige eksamengeleentheid.
"Daar moet ten sterkste opgetree word teen die oortreders en die SOS sal graag wil sien dat maatreëls ingestel word om 'n herhaling hiervan te voorkom."
Nomsa Marchesi, die DA se woordvoerder oor onderwys, het gesê dit is ongelukkig dat leerders nou die gevolge moet dra van die swak besluite wat deur 'n paar mense geneem is.
"Die lesse wat deur die aanvanklike misstap geleer is, mag nie tydens die herskryf herhaal word nie. Ons vertrou dat die uitlek van die vraestel 'n wekroep vir die departement sal wees om veiligheidsmaatreëls te verskerp," het Marchesi gesê.
Die DA het ook 'n beroep op wetstoepassingsowerhede gedoen om die ondersoeke na die uitlek van die vraestelle vinnig af te handel en te verseker dat die aanspreeklikes skuldig bevind word.
Motshekga het vroeër vandag gesê die tweede wiskundevraestel sal op 15 Desember oorgeskryf word en die tweede fisiese wetenskappe-vraestel op 17 Desember.
"Dit was nie 'n maklike besluit om te neem nie, maar een wat in die omstandighede nodig was. Ons moet hard werk om die menslike faktor in die eksamenstelsel in ag te neem. Dit is duidelik dat diegene wat verantwoordelik is vir die uitlek van die vraestelle wel volwassenes is."
Ná gerugte dat die vraestel vir besigheidstudies óók uitgelek het, is dié vraestel voor die aanvang van die eksamen vervang.
"Dit was 'n duur oefening, maar ons moes in die belang van leerders en lede van die publiek in die algemeen vinnig optree," het Motshekga gesê.
Ek sou darem hoogs ontstoke gewees het as dit in ons tyd gebeur het. Skeinnat was 'n vak wat ek met passie gehaat het maar my ma het my gedwing om dit te vat
Daar is na bewering 195 leerders betrokke. Gaan hulle gestraf word?
Eks bevrees die SOS en DA sit die pot totaal mis. Leerlinge wat onskuldig is word nou rond georder, dit nadat hulle gedink het die eksame is verby. Daar kan met eenvoudige algoritmes bepaal word dat leerlinge wat skielik se maar 7 of 8% meer het as in die rekord eksamen waarskynlik toegang gehad het tot die vraestel, en hulle laat oorskryf. Ongelukkig is hierdie ANC se ferm optrede, soos met die Chinese COVID virus, gewoonlik belaglik en nie gegrond op wetenskaplike bewys nie. Maar hulle wil ander grade 5% ekstra gee kwansuis oor die moeilike jaar en emand soos… Lees meer »
Dit is teleurstellend,maar nodig…iewers moet iemand ń stok in die wiel steek…
Wat die DA sê traak my min, maar as lid van n skoolbestuurspan is ek geskok dat die SOS hierdie waansin ondersteun. Derduisende kinders word weens die aksies van n krimineel gestraf met nog meer spanning in n uiters traumatiese jaar . Daar is baie ander maniere om hierdie saak te bestuur: vergelyking van punte met jaarpunte is maar een. Die analiese van punte lei in elk geval jaarliks na aanpassings, of mense dit wil weet of nie, gebasseer op statistiek, maar nou skielik kan dit nie gebeur nie? Belaglik.